ກະຊວງການເງິນ ປາຖະກະຖາຫວນຄືນວັນກຳມະກອນສາກົນ ຄົບຮອບ 132 ປີ
ວັນທີ 4 ພຶດສະພາ 2018 ຜ່ານມາ, ທີ່ສະຖາບັນເສດຖະກິດ-ການເງິນ (ສສງ) ສະຫະພັນກໍາມະບານກະຊວງການເງິນ ໄດ້ຈັດປາຖະກະຖາຫວນຄືນວັນກຳມະກອນສາກົນ ຄົບຮອບ 132 ປີ (1/5/1886 -1/5/2018), ໂດຍການປາຖະກະຖາຂອງ ທ່ານ ສົມບູນ ອິນທະປັດຖາ ປະທານສະຫະພັນກຳມະບານ ຫົວໜ້າຫ້ອງການກະຊວງການເງິນ ແລະ ການເຂົ້າຮ່ວມຮັບຟັງຂອງສະມາຊິກກໍາມະບານຈາກບັນດາຫ້ອງການ, ກົມ, ສະຖາບັນ, ພະແນກການອ້ອມຂ້າງ ແລະ ບັນດາວິສາຫະກິດທີ່ຂຶ້ນກັບກະຊວງ.
ການປາຖະກະຖາໃນຄັ້ງນີ້, ແນໃສ່ເຮັດໃຫ້ສະມາຊິກກຳມະບານ, ພະນັກງານ-ລັດຖະກອນ ພາຍໃນ ກະຊວງການເງິນໄດ້ຮັບຮູ້ເຂົ້າໃຈເຖິງມູນເຊື້ອ, ທາດແທ້, ປະຫວັດຄວາມເປັນມາຂອງວັນກຳມະກອນສາກົນ, ການເຕີບໃຫຍ່ຂະຫຍາຍຕົວຂອງຊົນຊັ້ນກຳມະກອນໃນທົ່ວໂລກ ແລະ ຜົນງານການເຄື່ອນໄຫວຂອງກຳມະກອນລາວ ໃນພາລະກິດປະຕິວັດຕໍ່ສູ້ປົດປ່ອຍຊາດກໍຄື ການປົກປັກຮັກສາ ແລະ ສ້າງສາພັດທະນາປະເທດຊາດ.
ໂອກາດນີ້, ທ່ານ ສົມບູນ ອິນທະປັດຖາ ໄດ້ຍົກໃຫ້ເຫັນມູນເຊື້ອປະຫວັດຄວາມເປັນມາຂອງວັນກຳມະກອນສາກົນ ແລະ ຜົນງານການເຄື່ອນໄຫວຂອງກຳມະກອນລາວໃນພາລະກິດປະຕິວັດຕໍ່ສູ້ປົດປ່ອຍຊາດກໍຄື ການປົກປັກຮັກສາ ແລະ ສ້າງສາພັດທະນາປະເທດຊາດ, ຊຶ່ງຊົນຊັ້ນກຳມະກອນໄດ້ຜ່ານຂະບວນວິວັດແຫ່ງການຕໍ່ສູ້ກັບການກົດຂີ່ຂູດຮີດແຮງງານຂອງຊົນຊັ້ນນາຍທຶນຢ່າງໜັກໜ່ວງພາຍໃຕ້ແອກປົກຄອງຂອງລະບອບນາຍທຶນ, ກຳມະກອນຖືກບັງຄັບ ໃຫ້ເຮັດວຽກມື້ໜຶ່ງ 12-15 ຊົ່ວໂມງ ໃນເງື່ອນໄຂການອອກແຮງງານສຸດທີ່ຫຍຸ້ງຍາກລຳບາກ.
ມາໃນ ວັນທີ 1 ພຶດສະພາ 1886 ຊົນຊັ້ນກໍາມະກອນ ແລະ ຊາວຜູ້ອອກແຮງງານໄດ້ລຸກຂຶ້ນຕໍ່ສູ້ປະທ້ວງໃຫ້ພວກນາຍທຶນຫລຸດຊົ່ວໂມງເຮັດວຽກ, ບໍ່ໃຫ້ກຳມະກອນເຮັດວຽກເກີນ 8 ຊົ່ວໂມງຕໍ່ມື້, 8 ຊົ່ວໂມງເຮັດວຽກ, 8 ຊົ່ວໂມງໄດ້ພັກຜ່ອນ, 8 ຊົ່ວໂມງຮໍ່າຮຽນ ແລະ ບັງຄັບໃຫ້ພວກນາຍທຶນຮັບຮອງເອົາສິດທິການເຮັດວຽກຂອງກໍາມະກອນ ມື້ໜຶ່ງ 8 ຊົ່ວ ໂມງ ຖືກຮັບຮອງ ແລະ ຈັດຕັ້ງປະຕິບັດຈົນເຖິງປັດຈຸບັນ.
ໃນໂອກາດດັ່ງກ່າວ, ເພື່ອເປັນການສ້າງຂະບວນການສະເຫລີມສະຫລອງວັນກໍາມະກອນສາກົນຄົບຮອບ132 ປີ ໃຫ້ມີບັນຍາກາດຟົດຟື້ນ, ຍັງໄດ້ສ້າງກິດຈະກຳກິລາເພື່ອຮັດແໜ້ນຄວາມສາມັກຄີພາຍໃນ ແລະ ລັດວິສາຫະກິດທີ່ຂຶ້ນກະຊວງ ຊຶ່ງກິດຈະກຳມີກິລາບານເຕະຊາຍ, ດຶງເຊືອກຊາຍຍິງ ແລະ ຕີບຸ່ນນໍາອີກ.
ພາບ-ຂ່າວ: ຫັດທະພອນ